
AIŠKINAMOJI DALIS. FAKTŲ IR IŠVADŲ SANTRAUKA
1. Įžanga
Šiame pranešime nagrinėjamas Europos solidarumo korpuso programos įgyvendinimas pagal dabartinę 2021–2027 m. daugiametę finansinę programą (DFP), apimančią 2021–2023 m. laikotarpį. Programa pakeitė Europos savanorių tarnybos (EST) programą, kuri iki 2018 m. buvo programos „Erasmus+“ dalis. Tada programai buvo taikomas trejų metų bandomasis laikotarpis – buvo įgyvendinama programa „2018–2020 m. Europos solidarumo korpusas“.
Dabartinė savarankiška programa yra ES savanoriškos veiklos pavyzdinė programa. Ji suteikia vieną bendrą prieigą prie savanoriškos veiklos jauniems žmonėms visoje ES ir už jos ribų ir leidžia įgyti praturtinančios patirties neformaliojo ir savaiminio mokymosi aplinkoje.
Be to, ši programa iš vien tik besimokančių savanorių judumo sistemos tapo programa, kurioje daugiausia dėmesio skiriama solidarumui ir bendruomenės poveikiui. Juk savanoriška veikla yra solidarumo išraiška ir teikia akivaizdžią naudą visuomenei, piliečių dalyvavimui ir aktyviam pilietiškumui, tačiau ji taip pat suteikia dalyviams galimybę ugdyti atitinkamus įgūdžius ir kompetencijas. 
Kaip teigiama Reglamente (ES) 2021/888: „Programa skirta tam, kad būtų sudaryta naujų galimybių jaunuoliams vykdyti savanorišką veiklą su solidarumu susijusiose srityse, taip pat savo iniciatyva rengti ir plėtoti solidarumo projektus. Tos galimybės padeda jaunuoliams tobulėti asmeniniu, mokymosi, socialiniu, pilietiniu ir profesiniu požiūriais.“
Šiame pranešime apžvelgiamas vykdomas programos tikslų ir veiklų įgyvendinimas, dėmesį atkreipiant į pasiekimus ir galimas spragas sudarant solidarumo galimybes jaunimui. 
Rengdama įgyvendinimo ataskaitą, pranešėja 2023 m. gegužės 23 d. surengė suinteresuotųjų subjektų susitikimą. Iš viso atsiliepimus pateikė 11 suinteresuotųjų subjektų, įskaitant nacionalines agentūras, tarptautines organizacijas ir NVO. Ne per susitikimą pranešėja gavo keletą rašytinių pareiškimų iš kitų programoje dalyvaujančių organizacijų.
Pranešėja taip pat pasinaudojo Europos Parlamento tyrimų tarnybos tyrimu (toliau – EPRS tyrimu) ir tyrimu, kurį užsakė Struktūrinės ir sanglaudos politikos teminis skyrius (toliau – Tyrimas), kuriame įvertintas ankstyvas programos įgyvendinimas.
2. Programos įgyvendinimo aplinkybės
2021 m. gegužės mėn. vėlai priėmus 2021–2027 m. DFP ir Reglamentą, kuriuo nustatoma Europos solidarumo korpuso programa, įgyvendinimas šiek tiek vėlavo, nes daugelis organizacijų 2021 m. vasarą negalėjo pateikti projekto. Be to, dėl COVID-19 pandemijos daugelio organizacijų 2019 ir 2020 m. projektai buvo atidėti iki 2021 m.
Iš tiesų, COVID-19 krizė paveikė programos judumo aspektą – kai kurios veiklos buvo perkeltos į internetinę aplinką, tačiau daug vietose turėjusių vykti veiklų buvo atšaukta.
Programos pridėtinė vertė ir atsparumas buvo parodyti 2022 m. pradžioje, kai Rusija pradėjo vykdyti karinę agresiją prieš Ukrainą ir dėl to atsirado daug nuo karo bėgančių pabėgėlių. Europos solidarumo korpusas ir programa „Erasmus+“ suteikė galimybių perorientuoti veiklas, kad būtų remiami iš Ukrainos perkelti asmenys. Europos solidarumo korpusas nustatė specialų politikos prioritetą, kuriuo siekiama prisidėti prie paramos ir pagalbos Ukrainos pabėgėliams. Tai sudarė sąlygas savanoriškai pritaikyti vykdomų Europos solidarumo korpuso projektų (savanoriškos veiklos projektų ir solidarumo projektų) apimtį ir veiklas siekiant šio tikslo. Be to, daugelis remiamų projektų 2021 m. ir vėliau buvo susiję su įvairiais ekstremaliais meteorologiniais reiškiniais ir gaivalinėmis nelaimėmis.
Nepaisant kliūčių, pasirodė, kad Europos solidarumo korpuso programa yra unikalūs vartai Europos solidarumui ir bendruomenės kūrimo priemonė, nes daugybė savanorių prisijungė prie savanoriškos veiklos pandemijos metu arba tam, kad padėtų Ukrainos pabėgėliams. Tai tik patvirtina, kad Europos solidarumo korpusas yra tikrai europietiška programa, suteikianti galimybę įveikti dabartinius iššūkius ir krizes.
3. Tikslai ir veikla
Bendrasis programos tikslas – didinti jaunuolių ir organizacijų dalyvavimą prieinamoje ir kokybiškoje solidarumo veikloje, pirmiausia savanoriškoje veikloje, siekiant padėti stiprinti sanglaudą, solidarumą ir demokratiją, europinę tapatybę ir aktyvų pilietiškumą Sąjungoje ir už jos ribų, sprendžiant visuomenės ir humanitarinius uždavinius vietoje, ypatingą dėmesį skiriant darnaus vystymosi, socialinės įtraukties ir lygių galimybių skatinimui.
Konkretus programos tikslas – suteikti jaunuoliams, įskaitant mažiau galimybių turinčius, lengvai prieinamų galimybių dalyvauti solidarumo veikloje, kuria skatinami teigiami visuomenės pokyčiai Sąjungoje ir už jos ribų, kartu gerinant ir tinkamai patvirtinant jų kompetencijas, taip pat sudarant palankesnes sąlygas nuolatiniam jų, kaip aktyvių piliečių, dalyvavimui.
Šiuo tikslu programoje numatytos dvi veiksmų kryptys: 
a) jaunuolių dalyvavimo solidarumo veikloje paprogramė ir
b) jaunuolių dalyvavimo su humanitarine pagalba susijusioje solidarumo veikloje paprogramė (toliau – Europos savanoriškos humanitarinės pagalbos korpusas).
Veiksmus pagal pirmąją paprogramę sudaro savanoriška veikla, įskaitant savanorių komandas aukštesnėse prioritetinėse srityse, ir solidarumo projektai. Abiejose paprogramėse numatyti bendri tinklaveikos veiklos veiksmai (NET) ir kokybės ir paramos priemonės.
Antrosios paprogramės priežiūros kompetencija priklauso Europos Parlamento DEVE komitetui, kuris paskelbė savo nuomonę šiuo klausimu.
Pranešime paaiškinama, kaip įgyvendinami tikslai ir veiklos. Įgyvendinimo vertinimas grindžiamas programos tikslų ir pasiektų rezultatų palyginimu naudojantis kiekybiniais ir kokybiniais rodikliais. Šie rodikliai apima oficialius Europos Komisijos duomenis, visų pirma Švietimo ir kultūros GD bei Biudžeto GD pateiktus tyrimų rezultatus ir vertinimą bei įvairių suinteresuotųjų subjektų atsiliepimus.
4. Solidarumo veikla
Remiantis Biudžeto GD programos veiksmingumo ataskaita, apimančia laikotarpį iki 2023 m. sausio 31 d., programoje numatyta 2021–2027 m. laikotarpiu suteikti galimybių ne mažiau kaip 185 755 jaunuoliams. Vis dėlto tai yra patikslintas skaičius, palyginti su programos pradžioje 2020 m. numatytu 270 000 galimybių skaičiumi. Per pirmuosius dvejus metus beveik 330 000 jaunuolių pareiškė susidomėjimą. Nepaisant pradinių sunkumų ir vėliau sekusių krizių, programa 2021–2022 m. iš beveik 80 000 pateikusių paraiškas pasinaudojo daugiau kaip 42 903 jaunuoliai. Jaunų žmonių susidomėjimas programa yra didelis ir vis auga. 
Apie 85 proc. Europos solidarumo korpuso savanoriškos veiklos galimybių skiriama ilgalaikei veiklai. Remiantis pradiniais skaičiavimais ilgalaikė veikla sudaro 65 proc., o trumpalaikė – 35 proc. Ilgalaikė veikla reikalauja daugiau išteklių. Tai, kartu su infliacija ir gausiu mažiau galimybių turinčių jaunuolių dalyvavimu, paaiškina santykinai mažesnį dalyvių skaičių trumpalaikėje veikloje, palyginti su pradine prognoze.
Tolesnėse dalyse bus aptariama ši padėtis ir kiti programos aspektai, susiję su atskiromis programos veiklomis, matomumu ir biudžeto vykdymu. Kiekvienoje dalyje pateikiama aprašomoji pasiekimų ir sunkumų, kuriuos reikėtų spręsti, apžvalga.
4.1. Savanoriška veikla
Ši veiklos sritis išlieka populiariausia tarp pareiškėjų – 2021–2022 m. buvo patvirtinti 27 507 dalyviai.
Vienas iš pagrindinių politikos prioritetų – įtraukti mažiau galimybių turinčius jaunuolius. 2021 m. Komisija priėmė įgyvendinimo aktą, kuriuo siekiama užtikrinti įtraukesnį ir įvairesnį dalyvavimą Europos solidarumo korpuso ir „Erasmus+“ programose 2021–2027 m. laikotarpiu. Įgyvendinimo sprendimu (ES) 2021/1877 turėtų būti sudarytos sąlygos daugiau žmonių savanoriauti savo gyvenamojoje arba kitoje šalyje, įtraukiant vis daugiau mažiau galimybių turinčių asmenų.
2021–2022 m. pateikus kvietimus teikti paraiškas, patvirtintos iš viso 14 060 mažiau galimybių turinčių dalyvių paraiškos, individualioje savanoriškoje veikloje – 8 622, o savanorių komandų veikloje – 5 438. Šie skaičiai viršija pradinį tikslą dėl programos įtraukumo ir įrodo, kad ji yra iš tiesų įtrauki. 2021 ir 2022 m. iš viso 35 proc. dalyvių sudarė mažiau galimybių turintys jaunuoliai.
Reikėtų dėti daugiau pastangų, kad programa taptų dar įtraukesnė, apsvarstant pasiūlymus, pateiktus Tarybos rekomendacijoje (2022/C 157/01) dėl jaunųjų savanorių mobilumo Europos Sąjungoje.
Jaunuoliai gali prisijungti prie tiek savanorių grupių, kiek nori. Tačiau individuali savanoriška veikla gali trukti ne ilgiau kaip 12 mėnesių. Reikėtų apsvarstyti lankstesnį ir įtraukesnį požiūrį, pavyzdžiui, strategiją, pagal kurią dalyviai galėtų maišyti ir derinti šalis, temas ar patirtį, užuot apribojus ją tik vienu ilgalaikiu judumu. Šis įtraukus požiūris atvertų daugiau galimybių tiems, kurie negali įsipareigoti ilgesniam laikotarpiui.
Siunčiančiosios (pagalbinės) organizacijos yra neatsiejama ir esminė pasirengimo ir tolesnių etapų dalis. Programos vadove jų vaidmuo apibrėžiamas taip: pagalba dalyviams, jų parengimas ir (arba) mokymas prieš išvykstant, tarpininkavimas tarp dalyvių ir priimančiųjų organizacijų ir (arba) pagalba grįžus dalyviams veiklai pasibaigus, taip pat projekto valdymas ir koordinavimas.
Žodžių junginiu „pagalbinė organizacija“ neaiškiai apibrėžiamas vaidmuo ir atsakomybės. Vienas iš pasiūlymų – pakeisti jį į „siunčiančiosios organizacijos“ (kaip buvo ankstesnėje Europos savanorių tarnyboje) ir nurodyti, kad jų dalyvavimas vykdant savanorišką veiklą būtų privalomas.
Europos savanoriškos humanitarinės pagalbos korpusas yra centralizuota veikla, grindžiama logika, kuri skiriasi nuo decentralizuotos savanoriškos veiklos. Dėl šių skirtumų dotacijos gavėjams kyla daug neaiškumų. Todėl veikla ir komunikacija decentralizuotoje ir centralizuotoje savanoriškoje veikloje galėtų būti geriau suderintos ir koordinuojamos.
Be kita ko, reikia rasti sprendimą, kaip įveikti su vizomis susijusius iššūkius, kylančius Europos solidarumo korpuso savanoriams iš Šengeno erdvei nepriklausančių šalių, nes priimančiosios organizacijos negali padėti savanoriams gauti vizų. Tai turėtų apimti finansinę ir teisinę pagalbą suteikiant stažuočių galimybes trečiųjų šalių piliečiams, jaunimui iš „Erasmus+“ programos ir šalių partnerių, taip pat jauniems pabėgėliams. Vienas iš galimų sprendimų – sukurti specialią vizų kategoriją, pagal kurią Europos solidarumo korpuso dalyviams būtų taikoma pagreitinta ir nemokama procedūra.
4.2. Solidarumo projektai
Solidarumo projektuose užfiksuota teigiama tendencija visose keturiose prioritetinėse srityse: įtrauktis ir įvairovė, skaitmeninė transformacija, dalyvavimas demokratiniame gyvenime, aplinkos apsauga, darnus vystymasis ir klimato politikos veiksmai. 2021 m. iš viso patvirtinti 1 948 projektai, 2022 m. – 1 877. 2021–2022 m. projektuose dalyvavo 12 548 savanoriai.
Per COVID-19 pandemiją taip pat buvo pradėta daug projektų, daugiausia dėmesio skiriant, pavyzdžiui, pažeidžiamiausioms grupėms arba skatinant skaitmeninių priemonių naudojimą. Be to, pastebimas padidėjęs susidomėjimas projektais, kuriais padedama Ukrainos pabėgėliams. Galiausiai nemažai projektų taip pat buvo skirti aplinkai ir klimato kaitai (397), žaliesiems įgūdžiams (267), demokratijai ir įtraukiam demokratiniam dalyvavimui (200).
Nepaisant šios tendencijos, solidarumo projektai vis dar sulaukia mažiau savanorių susidomėjimo, nes informuotumas apie šiuos projektus yra palyginti žemas (žr. 6.1 skirsnį).
Suinteresuotųjų subjektų gauti atsiliepimai taip pat aiškiai parodė, kad solidarumo projektams taikomas minimalus penkių žmonių skaičius yra per didelis. Situaciją būtų galima pagerinti per kitą programavimo laikotarpį sumažinant šį skaičių iki trijų ar keturių asmenų. Be to, keletas organizacijų mano, kad minimalaus amžiaus riba solidarumo projektams (vykdomiems savo šalyje) galėtų būti sumažinta iki 16 metų, kadangi programos „Erasmus+“ jaunimo dalyvavimo veikloms ši riba yra tik 13 metų.
4.3. Tinklaveika
Tinklaveikos veikla (NET) – tai pagalbinė veikla, kuria siekiama gerinti programos įgyvendinimą kokybiniu požiūriu ir sustiprinti jos sąsają su politikos pokyčiais. Pagrindinis vertinimo šaltinis – SALTO 2020–2022 m. analizė.
Remiantis Planavimo valdybos pateikta informacija, akivaizdu, kad planuojama veikla yra tolygiai paskirstyta, bendrai apimanti Europos solidarumo korpuso programą, kokybišką paramą ir kokybę, įgūdžių ir kompetencijų ugdymą. Tačiau kai kuri svarbi teminė veikla vis dar nepakankamai vykdoma: skaitmeninė transformacija, klimato politika ir tvarumas, taip pat jaunuolių dalyvavimas.
Šios veiklos buvo labiausiai paveiktos COVID-19 pandemijos – dauguma jų turėjo būti organizuojamos internetu. Viena vertus, toks pokytis buvo sėkmingas ir padėjo lanksčiau vykdyti atitinkamą veiklą. Kita vertus, veikla internete turėjo neigiamos įtakos išlaikant dalyvių motyvaciją ir atsidavimą. Bet kuriuo atveju ši sudėtinga situacija parodė, kad nacionalinės agentūros ir tinklaveikos (NET) darbuotojai gali lanksčiai prisitaikyti prie nenumatytų sunkumų.
4.4. Kokybės ir paramos priemonės
Kokybės ir paramos priemonėms skiriama daug dėmesio – jomis užtikrinama aukšta savanoriškos veiklos kokybė ir sąlygos dalyviams. Šios priemonės visų pirma apima kokybės ženklus (3 987 organizacijos turi kokybės ženklą), draudimą, kalbų mokymosi galimybes, IT paramos sistemą ir Europos solidarumo korpuso portalą.
Programos įgyvendinimui itin svarbios veiksmingos ir efektyvios priemonės. Apskritai reikia gerinti IT priemonių veikimą ir supaprastinti procedūras tam, kad programa būtų sėkminga.
Šias išvadas patvirtina atliktas tyrimas, kuriame 55 proc. nacionalinių agentūrų mano, kad paraiškų teikimo procesui skirtos IT priemonės nėra patogios naudoti. Be to, 45 proc. nacionalinių agentūrų mano, kad IT priemonės apsunkina paraiškų teikimo procesą dotacijos gavėjams. Panašius duomenis užregistravo ir įvairūs suinteresuotieji subjektai.
IT priemonėse, pvz., Internetinės kalbinės paramos (OLS) sistemoje, vis dar yra problemų ir spragų. OLS sistema yra labai svarbi, nes ji paruošia savanorius jų kelionei į užsienį. Šiuo atžvilgiu kai kurių kalbų kursų kiekybė ir kokybė yra nepakankama, o perėjimas prie ES akademijos vis dar turi trūkumų ir reikia persvarstyti šį siūlymą. Todėl tik 6,5 proc. įvairių suinteresuotųjų subjektų, kurie buvo apklausti, mano, kad OLS gerina kalbų žinias, o daugiau kaip 50 proc. atsakė manantys, kad ši sistema neveiksminga.
Kai kurios sistemos, pvz., Savanorystės administravimo ir rėmimo sistema (PASS), nėra intuityvios ir neatlieka pagrindinių funkcijų, pvz., filtravimo ir potencialių pareiškėjų paieškos; reikėtų sukurti geresnį rūšiavimo ir filtravimo įrankį, kad organizacijos galėtų atrinkti kandidatus. Dotacijos gavėjo modulyje taip pat susiduriama su techninėmis problemomis, pavyzdžiui, ribota prieiga prie dalyvių ataskaitų.
Naująjį kokybės ženklą vis dar reikia supaprastinti, ypač visą procesą, reikalingą jam gauti. Visų pirma paraiškos forma turėtų būti sutrumpinta bei supaprastinta ir ji turėtų būti prieinama visomis ES kalbomis. Be to, organizacijos pageidautų dažnesnių terminų ir trumpesnio laiko pakartotiniam akreditavimui. Reikia daugiau duomenų, ar kai kurioms organizacijoms nepavyko pakartotinai pateikti paraiškos ir (arba) gauti ženklo, palyginus su ankstesniu programavimo laikotarpiu.
Be to, labai svarbu pripažinti mokymosi rezultatus („Youthpass“) gautus iš savanoriškos veiklos patirties. Dar vienas pasiūlymas būtų registruoti patirtį „Europass“ ir skatinti aukštojo mokslo įstaigas (AMI) skirti ECTS kreditus už savanorišką veiklą, pavyzdžiui, vykdytą per Europos solidarumo korpusą. Pripažindamas mokymosi rezultatus, kvalifikacijas, profesinius ir gyvenimo įgūdžius Europos solidarumo korpusas gali veiksmingai prisidėti prie visa apimančių Europos švietimo erdvės tikslų.
5. Savanoriška veikla humanitarinės pagalbos srityje
Ankstesnė ES pagalbos savanorių programa buvo integruota į 2021–2027 m. Europos solidarumo korpuso programą su žymiais struktūriniais pakeitimas, kad galėtų būti atskira šios paprogramė – Europos savanoriškos humanitarinės pagalbos korpusas. DEVE komitetas yra atsakingas už humanitarinės paprogramės įgyvendinimo vertinimą. Programoje gali dalyvauti 18–35 metų jaunuoliai, individualiai 2–12 mėnesių arba komandomis 15–60 dienų. 2023 m. numatytas biudžetas – 6,8 mln. EUR. Humanitarinės pagalbos paprogramėje iki 2023 m. liepos mėn. užregistruota daugiau kaip 59 000 pageidavimo dalyvauti pareiškimų, tarp jų daugiausia yra 18–23 metų amžiaus jaunuolių.
Humanitarinė paprogramė vis dar yra ankstyvame įgyvendinimo etape. 2022 m. gruodžio mėn. pasirašyti dotacijų susitarimai su pirmaisiais 11 atrinktų konsorciumų; nuo 2023 m. kovo mėn. veiklą pradėjo vykdyti pirmieji visapusiškai parengti savanoriai, o pirmieji asmenys vietoje dislokuoti 2023 m. birželio mėn. Dėl šių priežasčių humanitarinę paprogramę galima įvertinti tik iš dalies.
Savanorių mokymo procesą centralizuotai valdo vykdomoji įstaiga (EACEA). Jį sudaro trys etapai: įsivertinimas, mokymas internetu ES akademijoje ir penkių dienų kontaktinis mokymas. Vietos mokymo kursuose paskirstomos ne konkrečiam laikotarpiui, tačiau dėl netikėto gautų paraiškų skaičiaus dabar tik „greitai“ prašymą pateikiantys asmenys gali dalyvauti kontaktiniuose mokymuose. Nepakankamas biudžetas, atsižvelgiant į susidomėjimą, riboja vietų skaičių kontaktiniuose mokymuose, dėl to laukimo laikas tarp internetinių ir kontaktinių mokymų išsitęsia iki 6 mėnesių, kas lemia dislokavimų atidėjimus.
Be to, maždaug du trečdaliai 2023 m. atrinktų humanitarinės paprogramės projektų yra orientuoti į vystymąsi. Tokia pati padėtis buvo jau ir ankstesnėje Europos civilinės saugos ir humanitarinės pagalbos operacijų GD valdomoje programoje. Būsimoms atrankoms reikia laikytis labiau subalansuoto ir į humanitarinę sritį orientuoto požiūrio.
6. Tolesni svarstymai ir rekomendacijos
6.1. Matomumas
Kaip ir visos naujos savarankiškos ES programos, Europos solidarumo korpusas patiria matomumo iššūkių. Potencialūs dalyviai daug dalykų suvokia klaidingai, jiems reikia aiškumo. Programa painiojama su „Erasmus+“ ir kitomis programomis. Be to, programos ir kitų savanorystės sistemų skirtumai dažnai yra neaiškūs.
Nepaisant pradinių programos įgyvendinimo trūkumų, pastebimas didelis programos populiarumas tarp jaunimo, ypač populiari savanoriška veikla: įgyvendinant šiuos projektus jų biudžetas visiškai išnaudotas.
Praėjus dvejiems metams po to, kai programa pradėta vykdyti, būtų galima pagerinti galimybes remti jaunimo veiklą. Ilgalaikė savanoriška veikla yra paklausesnė, jai reikia daugiau išteklių, o trumpalaike (solidarumo projektų) veikla domimasi mažiau.
Reikia labiau populiarinti programą, skleisti informaciją apie ją ir jos papildomą naudą, pavyzdžiui, rengiant tikslines nacionalines kampanijas apie Europos solidarumo korpusą, savarankišką programą ir jos veiklą (pavyzdžiui, savanoriška veikla ir solidarumo projektai), tam, kad programa būtų plačiai atpažįstama, kaip kad yra „Erasmus+“ atveju.
Reikėtų didinti ir remti trumpalaikės veiklos matomumą bendradarbiaujant su Europos Komisija, nacionalinėmis agentūromis ir savanorių organizacijomis.
Vienas iš didesnio matomumo gerinimo būdų būtų 2025 m. paskelbti Europos savanorių metais, kaip pasiūlyta įvairių organizacijų ir Konferencijoje dėl Europos ateities. Šia iniciatyva daugiau dėmesio būtų skiriama savanoriškai veiklai, aktyviam piliečių dalyvavimui ir informuotumui apie programą didinti.
6.2. Biudžetas
Europos solidarumo korpusas yra vis dar nauja programa. 2021–2027 m. DFP jai skirtas daugiau kaip 1 mlrd. EUR biudžetas, palyginti su programos „Erasmus+“ biudžetu, jis yra santykinai nedidelis. Nepaisant to, dalyvavimas programoje viršijo pirminius lūkesčius, todėl reikalingas tinkamas finansavimas.
Bendras 1,033 mlrd. EUR biudžetas 2021–2027 m. yra santykinai linijinis ir fiksuotas. Savanoriškai veiklai, vykdomai savo šalyje, skiriant ne daugiau kaip 20 proc. lėšų, preliminariai 94 proc. biudžeto lėšų turėtų būti skiriama savanoriškai veiklai ir solidarumo projektams ir 6 proc. – savanoriškai veiklai, vykdomai pagal Humanitarinės pagalbos korpuso programą. Šių biudžeto eilučių rodiklių rezultatai yra pasiekti.
Per pirmuosius dvejus biudžeto vykdymo metus kilo keletas sunkumų: vėlai priimtas programos teisinis pagrindas, kilo COVID-19 pandemija, Rusija pradėjo karinę agresiją prieš Ukrainą ir dėl to ES įsivyravo aukštas infliacijos lygis.
Bendras visų nacionalinių agentūrų, savanorių organizacijų ir kitų suinteresuotųjų subjektų prašymas buvo padidinti metinį biudžetą, kišenpinigius ir kitas biudžeto išlaidas, kad būtų užtikrintas pakankamas finansavimas programai valdyti.
Remiantis tyrimu, tik 30 proc. nacionalinių agentūrų yra patenkintos bendru jų šalyje turimu biudžetu, o likusios nebuvo nei patenkintos, nei nepatenkintos (20 proc.), iš dalies nepatenkintos (25 proc.) arba labai nepatenkintos (25 proc.). Atsiliepimai iš platesnio masto suinteresuotųjų subjektų buvo gana neigiami.
Todėl aktualiausias klausimas – padidinti programai skirtą biudžetą. Akivaizdu, kad didelė daugiau išlaidų reikalaujančios ilgalaikės veiklos paklausa, dėl infliacijos kylančios kainos ir kiti biudžetiniai programos poreikiai negali būti patenkinti turint dabartinį programai skirtą biudžetą ir taikant fiksuotąsias normas.
Dėl šių priežasčių įvesta vienetų įkainių peržiūra 2023 m. dotacijoms, kas yra labai sveikintina. Tačiau problema, susijusi su fiksuotąja norma, ateinantiems metams toliau lieka. Reikia daugiau nei dabar nustatytos fiksuotosios normos organizacinei paramai ir kišenpinigiams, ypač atsižvelgiant į augančią infliaciją.
Pirmųjų dvejų dabartinio programavimo laikotarpio metų duomenys rodo labai didelę paklausą ir 100 proc. lėšų panaudojimo lygį, susijusį su dideliu paraiškų pertekliumi. Net 2022 m., kai Europos jaunimo metų veiklai skirta papildoma 3 mln. EUR suma, biudžeto vykdymo įsipareigojimai įvykdyti 100 proc. Pirmųjų mokėjimų rezultatų galima tikėtis 2023 m. pabaigoje.
Žmonių, kuriems gali būti skiriama dotacija iš turimo biudžeto, skaičius yra mažesnis, nei tikėtasi. Taip yra visų pirma dėl netolygaus skirtumo tarp trumpalaikės ir ilgalaikės veiklos (žr. 4 ir 6.1 punktus), nes trumpalaikė veikla (nuo 2 savaičių iki 2 mėnesių) reikalauja vidutiniškai 8–10 kartų mažiau išlaidų nei ilgalaikio judumo projektai.
Būtų pageidautina užtikrinti nuolatinį finansavimą ženklo turėtojams ilgalaikio planavimo tikslais, nes organizacijoms reikia finansinio saugumo, pavyzdžiui, įsipareigojimų arba kvotų nustatymui keleriems metams.
Reikia daugiau duomenų apie dabartinę finansavimo viršutinę ribą organizacijų koordinavimo išlaidoms. Suinteresuotieji subjektai yra paprašę padidinti dabartinę didžiausią finansavimo ribą, kad programa taptų patrauklesnė didesnėms organizacijoms ir tinklams.
Be to, jie taip pat rekomendavo nustatyti minimalią sumą, kurią priimančiosios organizacijos moka savo partneriams ir (arba) siunčiančiosioms organizacijoms, pavyzdžiui, už pasirengimo, mokymo ar kitos veiklos organizavimą.
Akivaizdu, kad siekiant išnaudoti Europos organizacijų ir tinklų potencialą programoje reikia labiau centralizuotų kvietimų teikti pasiūlymus. Šios organizacijos paragino joms ir jų tinklams skirti specialias centralizuotas dotacijas, kurias valdytų EACEA, kad jie galėtų teikti paraiškas dėl individualios savanoriškos veiklos ir solidarumo projektų. Tokių organizacijų ir tinklų, pagal kurių pobūdį jie apima visą Europą, neturėtų būti prašoma įrodyti jų vietos poveikį teikiant centralizuotas paraiškas dotacijoms gauti.
Nacionalinės agentūros skirtingai tvarko paraiškas, o tai dar labiau prisideda prie biudžetinių problemų. Be to, reikėtų užtikrinti daugiau lankstumo suteikiant galimybių nacionalinėms agentūroms pervesti nepanaudotas lėšas, laikantis finansiniais reglamentais nustatytų apribojimų.
Apskritai akivaizdu, jog programai reikia tinkamo finansavimo, kad būtų galima atsižvelgti į didelį dalyvių skaičių ir sustiprinti jos veiklą bei paramą.
7. Išvada
Vos po trejų įgyvendinimo metų svarbu sutelkti dėmesį į stebėseną, koncentruotis į problemas ir įvertinti pirmuosius rezultatus. Europos solidarumo korpusas yra unikali Europos savanoriškos veiklos ir solidarumo projektų programa. Ji taip pat yra palyginti nauja, todėl turi įvairių trūkumų kai kuriose srityse.
Vis dėlto dar per anksti vertinti viso 2021–2027 m. programavimo laikotarpio įgyvendinimą ir rezultatus. Būsima DFP laikotarpio vidurio peržiūra turi būti užbaigta iki 2024 m. pabaigos, joje turėtų būti apsvarstytos pirmiau minėtos probleminės programos sritys ir tinkamai atsižvelgta į jas konsultuojantis su visomis suinteresuotosiomis šalimis.
Ruošiantis kitam programavimo laikotarpiui taip pat reikėtų apsvarstyti keletą naujų aspektų, pavyzdžiui, savanoriškos veiklos maišymo ir derinimo galimybę, internetinę ir (arba) mišrią savanorišką veiklą, įtraukesnį, lankstesnį ir mažiau biurokratinį požiūrį.
Europos solidarumo korpusas turi galimybę tapti sėkmingiausia ES solidarumo ir savanoriškos veiklos priemone. Todėl labai svarbu, kad jai būtų skirtas pakankamas biudžetas, kuris patenkintų programos lūkesčius ir paklausą.

[bookmark: _Toc143524064]PASIŪLYMAS DĖL EUROPOS PARLAMENTO REZOLIUCIJOS
dėl 2021–2027 m. Europos solidarumo korpuso programos įgyvendinimo
(2023/2018(INI))
Europos Parlamentas,
–	atsižvelgdamas į Sutartį dėl Europos Sąjungos veikimo, ypač į jos 165 straipsnio 4 dalį, 166 straipsnio 4 dalį ir 214 straipsnio 5 dalį,
–	atsižvelgdamas į Europos Sąjungos pagrindinių teisių chartiją,
–	atsižvelgdamas į 2010 m. ES ratifikuotą Jungtinių Tautų neįgaliųjų teisių konvenciją,
–	atsižvelgdamas į 2021 m. gegužės 20 d. Europos Parlamento ir Tarybos reglamentą (ES) Nr. 2021/888, kuriuo nustatoma Europos solidarumo korpuso programa ir panaikinami reglamentai (ES) 2018/1475 ir (ES) 375/2014[footnoteRef:1], [1:  OL L 202, 2021 6 8, p. 32.] 

–	atsižvelgdamas į 2021 m. gegužės 20 d. Europos Parlamento ir Tarybos reglamentą (ES) 2021/817, kuriuo nustatoma Sąjungos švietimo bei mokymo, jaunimo ir sporto programa „Erasmus+“ ir panaikinamas Reglamentas (ES) Nr. 1288/2013[footnoteRef:2] ( – toliau „Erasmus+“), [2:  OL L 189, 2021 5 28, p. 1.] 

–	atsižvelgdamas į 2021 m. balandžio 29 d. paskelbtą dokumentą „Įgyvendinimo gairės. Programos „Erasmus+“ ir Europos solidarumo korpuso įtraukties ir įvairovės strategija“,
–	atsižvelgdamas į 2022 m. balandžio 5 d. Tarybos rekomendaciją dėl jaunųjų savanorių mobilumo Europos Sąjungoje[footnoteRef:3], [3:  OL C 157, 2022 4 11, p. 1.] 

–	atsižvelgdamas į 2019 m. birželio 5 d. Tarybos ir Taryboje posėdžiavusių valstybių narių atstovų rezoliuciją, kuria nustatomos ES jaunimo dialogo valdymo gairės „2019–2027 m. Europos Sąjungos jaunimo strategija“[footnoteRef:4], [4:  OL C 189, 2019 6 5, p. 1.] 

–	atsižvelgdamas į 2019 m. gruodžio 11 d. Komisijos komunikatą „Europos žaliasis kursas“ (COM(2019)0640),
–	atsižvelgdamas į 2020 m. kovo 5 d. Komisijos komunikatą „Lygybės Sąjunga. 2020–2025 m. lyčių lygybės strategija“ (COM(2020)0152),
–	atsižvelgdamas į 2020 m. liepos 1 d. Komisijos komunikatą „Europos įgūdžių darbotvarkė, kuria siekiama tvaraus konkurencingumo, socialinio sąžiningumo ir atsparumo“ (COM(2020)0274),
–	atsižvelgdamas į 2020 m. rugsėjo 18 d. Komisijos komunikatą „Lygybės sąjunga. 2020–2025 m. ES kovos su rasizmu veiksmų planas“ (COM(2020)0565),
–	atsižvelgdamas į 2020 m. rugsėjo 30 d. Komisijos komunikatą „2021–2027 m. skaitmeninio švietimo veiksmų planas. Švietimo ir mokymo pritaikymas prie skaitmeninio amžiaus“ (COM(2020)0624),
–	atsižvelgdama į 2020 m. rugsėjo 30 d. Komisijos komunikatą dėl Europos švietimo erdvės sukūrimo iki 2025 m. (COM(2020)0625),
–	atsižvelgdamas į 2011 m. lapkričio 24 d. Komisijos komunikatą „2021–2027 m. Integracijos ir įtraukties veiksmų planas“ (COM(2020)0758),
–	atsižvelgdamas į 2020 m. gruodžio 3 d. Komisijos komunikatą dėl Europos demokratijos veiksmų plano (COM(2020)0790), 
–	atsižvelgdamas į 2021 m. kovo 4 d. Komisijos komunikatą „Europos socialinių teisių ramsčio veiksmų planas“ (COM(2021)0102),
–	atsižvelgdamas į 2021 m. kovo 24 d. Komisijos komunikatą „ES vaiko teisių strategija“ (COM(2021)0142),
–	atsižvelgdamas į 2021 m. gruodžio 22 d. Europos Parlamento ir Tarybos sprendimą (ES) 2021/2316 dėl Europos jaunimo metų (2022 m.)[footnoteRef:5], [5:  OL L 462, 2021 12 28, p. 1.] 

–	atsižvelgdamas į 2023 m. gegužės 10 d. Europos Parlamento ir Tarybos sprendimą (ES) 2023/936 dėl Europos įgūdžių metų[footnoteRef:6], [6:  OL L 125, 2023 5 11, p. 1.] 

–	atsižvelgdamas į savo 2020 m. rugsėjo 15 d. rezoliuciją dėl veiksmingų programų „Erasmus+“, „Kūrybiška Europa“ ir Europos solidarumo korpuso žalinimo priemonių[footnoteRef:7], [7:  OL C 385, 2021 9 22, p. 2.] 

–	atsižvelgdamas į savo 2021 m. vasario 10 d. rezoliuciją dėl COVID-19 poveikio jaunimui ir sportui[footnoteRef:8], [8:  OL C 465, 2021 11 17, p. 82.] 

–	atsižvelgdamas į savo 2022 m. balandžio 6 d. rezoliuciją dėl pilietiškumo ugdymo veiksmų įgyvendinimo[footnoteRef:9], [9:  OL C 434, 2022 11 15, p. 31.] 

–	atsižvelgdamas į savo 2022 m. gegužės 19 d. rezoliuciją dėl Europos švietimo erdvės sukūrimo iki 2025 m. Mikrokredencialai, individualiosios mokymosi sąskaitos ir mokymasis siekiant tvarios aplinkos[footnoteRef:10], [10:  OL C 479, 2022 12 16, p. 65.] 

–	atsižvelgdamas į savo 2022 m. birželio 23 d. rezoliuciją dėl įtraukties priemonių įgyvendinimo pagal 2014–2020 m. programą „Erasmus+“[footnoteRef:11], [11:  OL C 32, 2023 1 27, p. 58.] 

–	atsižvelgdamas į savo 2022 m. rugsėjo 13 d. rezoliuciją dėl švietimo, kultūros, jaunimo ir sporto užsiėmimų uždarymo dėl COVID-19 poveikio vaikams ir jaunimui ES[footnoteRef:12], [12:  OL C 125, 2023 4 5, p. 44.] 

–	atsižvelgdamas į savo 2022 m. lapkričio 24 d. rezoliuciją „2022 m. Europos jaunimo metų rezultatai“[footnoteRef:13], [13:  OL C 167, 2023 5 11, p. 83.] 

–	atsižvelgdamas į Darbo tvarkos taisyklių 54 straipsnį ir į 2002 m. gruodžio 12 d. Pirmininkų sueigos sprendimo dėl leidimo rengti pranešimus savo iniciatyva suteikimo tvarkos 1 straipsnio 1 dalies e punktą ir 3 priedą,
–	atsižvelgdamas į Vystymosi komiteto nuomonę,
–	atsižvelgdamas į Kultūros ir švietimo komiteto pranešimą (A9-0000/2023),
A.	kadangi Europos solidarumo korpusas yra individuali programa, skirta tam, kad būtų sudaryta naujų galimybių jaunuoliams vykdyti savanorišką veiklą su solidarumu susijusiose srityse, taip pat rengti ir plėtoti solidarumo projektus;
B.	kadangi solidarumo veikla turėtų suteikti potencialios europinės pridėtinės vertės, būti naudinga bendruomenėms ir skatinti asmenų tobulėjimą asmeniniu, mokymosi, socialiniu, pilietiniu ir profesiniu požiūriais; kadangi savanoriška veikla tiek Sąjungoje, tiek už jos ribų suteikia praturtinančios patirties neformaliojo mokymosi ir savišvietos srityse;
C.	kadangi COVID-19 pandemijos poveikis neturėjo įtakos domėjimuisi šia programa, o tik išryškino jos potencialą ir įrodė jaunimo dalyvavimo solidarumo veikloje, įskaitant mišrią savanorišką veiklą, svarbą;
D.	kadangi Europos solidarumo korpusas suteikė galimybių perorientuoti veiklą tam, kad būtų padedama iš Ukrainos bėgantiems žmonėms, ir pradėjo vykdyti specialią politinę veiklą, kuria siekiama prisidėti prie sąlygų pagerinimo ir pagalbos Ukrainos pabėgėliams;
E.	kadangi kokybės ir paramos priemonės yra būtinos siekiant užtikrinti kokybišką savanorišką veiklą; kadangi šios priemonės susiduria su daug sunkumų; kadangi veiksmingos ir efektyvios priemonės yra labai svarbios įgyvendinant programą;
F.	kadangi programos matomumas vis dar palyginti menkas; kadangi Europos jaunimo metai 2022 m. pasirodė esanti unikali galimybė padidinti programos matomumą;
[bookmark: _GoBack]G.	kadangi iki 2027 m. pagal programą ketinama suteikti galimybių ne mažiau kaip 185 755 jaunuoliams, iki šiol finansavimas skirtas beveik 43 000 iš beveik 80 000 paraiškas pateikusių jaunuolių; kadangi 85 proc. Europos solidarumo korpuso dalyvių teikia paraiškas dėl ilgalaikės savanoriškos veiklos, palyginti su iš pradžių numatytais 65 proc. ilgalaikei savanoriškai veiklai ir 35 proc. trumpalaikei savanoriškai veiklai;
H.	kadangi vienas iš pagrindinių politikos prioritetų – įtraukti mažiau galimybių turinčius jaunuolius; kadangi 2021–2022 m. šiai kategorijai iš viso priklausė 14 060 dalyvių, iš jų 8 622 buvo suteiktos vietos kaip individualiems savanoriams, o 5 438 – vietos savanorių grupėse;
I.	kadangi didelė programos paklausa viršija jai skirtus finansinius išteklius, o tai daro didelį poveikį jaunimo dalyvavimui ir projektų, kuriems skiriamas finansavimas, skaičiui;
J.	kadangi bendras 1,033 mlrd. EUR biudžetas 2021–2027 m. yra fiksuoto dydžio ir nepajėgia susitvarkyti su didelės paklausos, didėjančių pragyvenimo išlaidų, infliacijos ir kitais iššūkiais;
1.	primena Komisijai, valstybėms narėms, nacionalinėms agentūroms ir savanorių organizacijoms, kad reikia įgyvendinti ir plėtoti Europos solidarumo korpuso programą laikantis jai nustatytų priemonių ir veiklų, kartu padedant supaprastinti procedūras ir didinti programos matomumą;
2.	ragina Komisiją ir nacionalines agentūras stiprinti reguliarų keitimąsi geriausia patirtimi, gerinti bendrą programos procedūrų suvokimą, stiprinti bendradarbiavimą ir geriau populiarinti programą; pabrėžia, kad visi atitinkami suinteresuotieji subjektai turėtų dalyvauti reguliariose konsultacijose dėl klausimų, priskiriamų jų kompetencijai;
3.	ragina Komisiją, valstybes nares, nacionalines agentūras ir dalyvaujančias organizacijas padėti didinti informuotumą apie programą ir atskiras jos paprogrames, toliau stiprinti jos prekės ženklą ir informuoti daugiau jaunuolių, ypač turinčių mažiau galimybių;
4.	mano, kad artėjančios 10-osios programos metinės 2026 m. ir galimybė 2025 m. paskelbti Europos savanorių metais turėtų dar labiau padidinti savanoriškos veiklos ir aktyvaus jaunimo dalyvavimo galimybių matomumą;
5.	pažymi, kad solidarumo projektai sulaukia mažiau susidomėjimo ir yra mažiau matomi, o tai lemia netolygų biudžeto paskirstymą; ragina Komisiją, nacionalines agentūras ir savanoriškos veiklos organizacijas populiarinti trumpalaikę veiklą;
6.	pažymi, kad jaunimo poreikiai ir socialinės tendencijos keičiasi; ragina Komisiją kitam programavimo laikotarpiui išnagrinėti ir parengti naujus savanoriškos veiklos formatus, pvz., savanoriška veikla ne visą darbo dieną, virtuali savanoriška veikla arba mišri savanoriška veikla, taip pat skirti dalyviams ir organizacijoms pakankamą biudžetą;
7.	mano, kad veikla, vykdoma savo šalyje, yra ypač svarbi mažiau galimybių turintiems jaunuoliams; ragina Komisiją, remiantis programos „Erasmus+“ jaunimo dalyvavimo veiklos pavyzdžiu, kitu programavimo laikotarpiu sumažinti amžiaus ribą ir privalomą minimalų penkių dalyvių skaičių vienam solidarumo projektui vykdant veiklą savo šalyje;
8.	pripažįsta, kad parama organizacijoms yra labai svarbi rengiant savanorius, tačiau pažymi, kad jų vaidmuo tebėra neaiškus; ragina Komisiją pripažinti ir stiprinti konkretų dalyvaujančių organizacijų pagalbinį vaidmenį, suteikiant joms finansinių paskatų ir nustatant, kad jų dalyvavimas savanoriškos veiklos veikloje būtų privalomas;
9.	palankiai vertina įtraukų programos pobūdį ir jos įtraukties ir įvairovės strategijos įgyvendinimo gaires; ragina Komisiją apsvarstyti galimybę taikyti lankstesnį ir įtraukesnį požiūrį į individualią savanorišką veiklą, kad dalyviai galėtų maišyti ir derinti šalis, veiklos sritis ir patirtį, siekiant, kad programa taptų įtraukesnė;
10.	primygtinai ragina Komisiją užtikrinti, kad šiuo metu programai valdyti ir įgyvendinti naudojamos skaitmeninės priemonės ir sistemos veiktų tinkamai ir visapusiškai, ir ragina Komisiją nedelsiant spręsti nuolatines rimtas problemas, susijusias su Europos solidarumo korpuso IT priemonėmis, kurios yra didelė kliūtis ne tik mažesnių organizacijų ir mažiau galimybių turinčių jaunuolių dalyvavimui, bet ir visų rūšių dotacijų gavėjų dalyvavimui; ragina Komisiją užtikrinti, kad IT priemonių taikymo procesas būtų paprastesnis ir prieinamas visoms grupėms, bei, prieš imantis jas taikyti, išbandyti IT priemones pakankamai dideliu mastu; pažymi, kad įgyvendinant programą „Erasmus+“ ir kitas ES finansuojamas programas kilo panašių problemų su IT priemonėmis; 
11.	primygtinai ragina Komisiją gerinti dalyviams teikiamos internetinės kalbinės paramos kokybę ir kiekybę, į dislokavimų administravimo ir paramos sistemą integruoti geresnes rūšiavimo ir filtravimo priemones, supaprastinti ir sutrumpinti paraiškų dėl naujo kokybės ženklo pateikimo procesą, nustatyti dažnesnius pakartotinio akreditavimo terminus ir sumažinti pakartotiniam akreditavimui skiriamą laiką ir administracinę naštą;
12.	ragina Komisiją ir valstybes nares palengvinti savanoriškos veiklos mokymosi rezultatų visuotinio pripažinimo plėtrą registruojant juos sistemoje „Europass“ ir skatinant aukštojo mokslo įstaigas skirti šiai veiklai kreditus pagal Europos kreditų perkėlimo ir kaupimo sistemą (ECTS);
13.	ragina Komisiją ir valstybes nares nustatyti specialią vizų kategoriją Europos solidarumo korpuso dalyviams iš Šengeno erdvei nepriklausančių šalių, kadangi priimančiosios organizacijos negali jiems padėti gauti vizų;
14.	ragina Komisiją ir valstybes nares skirti Europos solidarumo korpusui pakankamą biudžetą, kad būtų galima atsižvelgti į didėjantį susidomėjimą programa ir spręsti nenumatytas problemas, pvz., augančią infliaciją ir didesnes pragyvenimo išlaidas;
15.	ragina Komisiją spręsti kitus biudžeto klausimus, pvz., skirtumus tarp nacionalinių agentūrų tvarkant paraiškas, nustatant specialias centralizuotas dotacijas, kurias valdytų Europos švietimo ir kultūros vykdomoji įstaiga, individualiai savanoriškai veiklai ir solidarumo projektams, skirtiems Europos organizacijoms ir tinklams, rekomenduojant mažiausią sumą, kurią priimančiosios organizacijos turi sumokėti savo partneriams ir (arba) pagalbinėms organizacijoms, panaikinant arba padidinant dabartinę koordinavimo išlaidų finansavimo ribą ir užtikrinant nuolatinį finansavimą kokybės ženklų turėtojams ilgalaikio finansinio planavimo tikslais; mano, kad šios priemonės padės organizacijoms ir nacionalinėms agentūroms suteikti daugiau galimybių ir išnaudoti programos potencialą;
16.	paveda Pirmininkei perduoti šią rezoliuciją Tarybai, Komisijai, nacionalinėms agentūroms ir jaunimo bei savanoriškos veiklos organizacijoms.

